
Αθήνα,    26-3-2019
Αρ. Πρωτ. : 7751
Προς:   Πίνακα Αποδεκτών
Θέμα :  Ασφαλιστικές Κρατήσεις σε Διπλωματούχους Μηχανικούς του Δήμου Πρέβεζας.

Η ΠΟ ΕΜΔΥΔΑΣ αποτελεί την Ομοσπονδία που εκπροσωπεί τους Διπλωματούχους Μηχανικούς του Δημοσίου Τομέα. Απευθυνόμαστε σε εσάς για το θέμα που έχει ανακύψει σχετικά με τις ασφαλιστικές κρατήσεις συναδέλφων Μηχανικών Υπαλλήλων του Δήμου Πρέβεζας.

Μετά από σχετική επικοινωνία με συναδέλφους μας, ενημερωθήκαμε ότι συνεχίζει να γίνεται κράτηση ασφαλιστικών εισφορών για την Προσωπική διαφορά, παρά τα όσα ο Νόμος και οι σχετικές εγκύκλιοι ορίζουν.
Βάσει του εγγράφου του Υπ. Οικονομικών (Αριθμ. Πρωτ:2/24112/ΔΕΠ, Αθήνα, 31 Μαρτίου 2017) με θέμα: “Οδηγίες για την εφαρμογή των διατάξεων της παρ. 2α του άρθρου 8 του ν. 4387/2016 (A 85). Προσδιορισμός συντάξιμων αποδοχών και σχετικών κρατήσεων δημοσίων λειτουργών και υπαλλήλων.” https://diavgeia.gov.gr/doc/7%CE%A6%CE%98%CE%A8%CE%97-%CE%9F%CE%92%CE%9B?inline=true:
«Η προσωπική διαφορά του άρθρου 27 (παρ. 1) του ν. 4354/2015 δεν αποτελεί σταθερή παράμετρο του ενιαίου μισθολογίου και ως εκ τούτου δεν μπορεί να αποτελεί τμήμα των συντάξιμων αποδοχών. (Αθήνα, 31 Μαρτίου 2017 Αριθμ. Πρωτ:2/24112/ΔΕΠ, “Οδηγίες για την εφαρμογή των διατάξεων της παρ. 2α του άρθρου 8 του ν. 4387/2016 (A 85). Προσδιορισμός συντάξιμων αποδοχών και σχετικών κρατήσεων δημοσίων λειτουργών και υπαλλήλων.”)»
Μονάχα για τους ΙΔΑΧ υπαλλήλους και βάσει ερμηνευτικού εγγράφου του Υπ. Εργασίας με αριθ. πρωτ. : Φ.10043 / οικ.14224 / 430/31-3-2017, «Παροχή συμπληρωματικών οδηγιών για την εφαρμογή των παρ. 3 και 4 του άρθρου 36 του ν.4387/2016» ισχύει :
«Εάν όμως πρόκειται για μηχανικούς και υγειονομικούς που απασχολούνται στο Δημόσιο με σχέση εργασίας ιδιωτικού δικαίου αορίστου χρόνου (ΙΔΑΧ), οι ασφαλιστικές εισφορές υπέρ ΕΦΚΑ υπολογίζονται επί των πάσης φύσεως αποδοχών, όπως αυτές καθορίζονται στο άρθρο 38 του ν.4387/2016.»
Επιπρόσθετα κατόπιν απάντησης (Αρ. Πρωτ.: Φ10042/27714/721, 22/5/2018) της Διεύθυνσης Κύριας Ασφάλισης και Εισφορών της Γενικής Γραμματείας Κοινωνικών Ασφαλίσεων του Υπουργείου Εργασίας, Κοινωνικής Ασφάλισης & Κοινωνικής Αλληλεγγύης την οποία και σας επισυνάπτουμε με απόλυτη σαφήνεια επαναλαμβάνεται ότι: “Συνεπώς, ως μηνιαίες συντάξιμες αποδοχές τόσο για τους ασφαλισμένους έως 31.12.1992 (παλαιοί ασφαλισμένοι), όσο και τους από 1.01.1993 και εφεξής ασφαλισμένους (νέοι ασφαλισμένοι), οι οποίοι υπηρετούν στο δημόσιο με σχέση εργασίας δημοσίου δικαίου, νοούνται αυτές επί των οποίων καταβάλλονται ασφαλιστικές εισφορές, σύμφωνα με την ισχύουσα νομοθεσία (Π.Δ. 169/2007 και ν. 2084/1992, ως ισχύουν) και έχουν περιγραφεί λεπτομερώς στην εν λόγω εγκύκλιο. Η δε, προσωπική διαφορά του αρ. 27 παρ. 1 του ν. 4354/2015, δεν περιλαμβάνεται στις ως άνω συντάξιμες αποδοχές και ως εκ τούτου δεν διενεργούνται στο ποσό αυτής ασφαλιστικές κρατήσεις.”


Σύμφωνα τέλος με την Εγκύκλιο 2/2015/ΔΕΠ/5.1.2016 (ΑΔΑ: ΨΑΕΦΗ-ΠΟ7)- Επί του άρθρου 27 «Διασφάλιση αποδοχών» (Σελ.35) η υπερβάλλουσα μείωση του άρθρου 29 του ν. 4024/2011 έχει ενσωματωθεί στην προσωπική διαφορά του αρ. 27 παρ. 1 του ν. 4354/2015 και μαζί με τις διαφορές που προκύπτουν από την εφαρμογή του ν.4354/2015, αποτελούν πλέον την νέα προσωπική διαφορά του 27(παρ.1) του ν.4354/2015.
Υπενθυμίζουμε ότι η ημερομηνία έναρξης εφαρμογής των ανωτέρω είναι η 1/1/2017, οπότε όλες οι αλλαγές θα πρέπει να έχουν αναδρομική ισχύ, συνεπώς και να επιστραφούν ή να συμψηφισθούν οι τυχόν πρόσθετες εισφορές που έχουν ήδη παρακρατηθεί από τότε.

Σας καλούμε να αποκαταστήσετε τη δυσλειτουργία αυτή και να αποκατασταθούν οι ορθές κρατήσεις ασφάλισης των Διπλωματούχων Μηχανικών για τους συναδέλφους. Είμαστε στη διάθεση σας για ό,τι χρειαστεί. Ενημερώνουμε τέλος ότι και σε άλλους φορείς του Δημοσίου που παρουσιάστηκε το ζήτημα αυτό, κατόπιν παρέμβασης μας επιλύθηκε σύμφωνα με τα παραπάνω έγγραφα και εγκυκλίους.
Πίνακας Αποδεκτών

Αποδέκτες
1. Δήμος Πρέβεζας, Δ/νση Οικονομικού
Κοινοποίηση:
1. Υφ. Εργασίας, Κοιν. Ασφάλισης και Κοινωνικής Αλληλεγγύης κ. Αν. Πετρόπουλο

2. Συμβουλευτική Επιτροπή Επιστημόνων ΕΦΚΑ
3. ΕΜΔΥΔΑΣ Ηπείρου-Κέρκυρας-Λευκάδος

